text: Tomt fly fra Billund til Sharm El Sheikh for at hente turister hjem
  07 november 2015 kl. 09.00
  Lørdag morgen lettede et fly fra Primera Air fra Billund og satte kursen mod Sharm El Sheikh i Egypten for hente turister hjem. Om bord var kun besætningen.
  
  Flyet skulle ellers have bragt omkring 150 gæster fra Atlantis Rejser ned under Egyptens sol, men fredag aften ændrede Udenrigsministeriets Borgerservice rejsevedledningen  og fraråder nu rejser til Sharm El Sheikh på baggrund af den aktuelle terror-situation på Sinai-halvøen.
  Derfor blev solferien aflyst med kort varsel - og flyet fra Billund lettede ved 07-tiden uden passagerer. Billund Lufthavn oplyser til TV SYD, at ingen mødte frem til afgangen, da det lykkedes Atlantis Rejser at få givet alle besked i tide.
  Flyet fra Primera Air vender retur til Billund lørdag med omkring 150 Atlantis-gæster, der kommer hjem som planlagt, da  deres ferie alligevel er slut.
  Der bliver ikke tale om at evakuere danske turister fra Sharm El Sheikh, da Udenrigsministeriet nok fraråder nye rejser til - men ikke ophold i byen. Det betyder, at danske rejsebureauer ikke sender nye rejsende til Sharm el-Sheikh, og de rejsende, der er dernede, bliver taget hjem som planlagt.
  Udenrigsministeriet fraråder Ikke-nødvendige rejser til Sharm el Sheikh. Læs rejsevejledningen her: https://t.co/pQrSWt0pjp
  
  
  